Reagerer på ramadan-markering: – Sender et uheldig signal
Frp-topp er kritisk til ramadan-markering og mener byrådet heller bør engasjere seg i æreskultur. – Det er mulig å ha to tanker i hodet samtidig, svarer byrådslederen. Under den muslimske fastemåneden ramadan, som i år varer fra 10. mars til 9. april, vil Oslo kommune lyse opp Roald Amundsens gate og deler av Fridtjof Nansens plass i sentrum. Ideen har byrådet fått fra London, der en lignende markering ble arrangert for første gang i fjor.  – Jeg mener det er viktig at byen viser at vi verdsetter mangfold og legger til rette for markeringer som gjør at alle føler seg inkludert, sier byrådsleder Eirik Lae Solberg (H).  – Gir et uheldig signal Men ikke alle er fornøyd med at kommunen bruker penger på å markere ramadan. Blant dem er Frps gruppeleder i bystyret, Magnus Birkelund.  – Mens de fleste politikerne er opptatt av å begrense skadevirkningene æreskultur har på mange barn og unge, er byrådet opptatt av å pynte byen med muslimske symboler under ramadan, sier han.  Han viser til NRK-serien Ære, der NRKs Brennpunkt har sett nærmere på æreskulturen i Norge. Serien avdekker hvordan unge norske jenter lever i frykt for at foreldrene skal drepe dem.  Birkelund mener byrådets ramadan-planer sender uheldige signaler.  – Hvordan sender dette et uheldig signal? – Det jeg reagerer på, er at byrådet ikke har engasjert seg nok i kampen mot æreskultur og sosial kontroll i en del innvandrermiljøer, noe som rammer mange unge i Oslo, sier han. – Det sender et uheldig signal når det fremstår som en kun er opptatt av å feire én religion, men ikke er villig til å ta de krevende debattene om de negative aspektene ved religion og æreskultur. – Mener du at pynting til ramadan kan ses på som en støtteerklæring til æreskultur? – Det er selvsagt ingen støtteerklæring til æreskultur. Men det gir et uheldig signal når byrådet ikke har engasjert seg nok i kampen mot æreskultur og sosial kontroll. Mener kommunen bør holde seg til julemarkering Birkelund reagerer også på det han mener er en forskjellsbehandling av religionene i Oslo.  Han mener det er naturlig at kommunen bruker penger på å markere jul, ettersom det er en tradisjon som strekker seg lenger tilbake enn kristendommen i Norge.  – Selv om islam nå er den nest største religionen i Oslo, blir det helt feil å kun feire én av de andre religionene utover kristendommen. Hva med buddhistene, hindustiene, jødene, ortodokse kristne også videre? Åpner for flere feiringer Byrådsleder Lae Solberg er enig i at man ikke skal forskjellsbehandle.  – Hvis andre trossamfunn i Oslo ønsker å markere sine høytider, synes jeg Oslo kommune skal være positiv til det og legge til rette for det, sier han.  Solberg er sterkt uenig i tilnærmingen til Birkelund.  – Jeg mener det er svært viktig å bekjempe vold i nære relasjoner, negativ sosial kontroll og æresvold. Det kommer byrådet til å følge opp i tiden fremover, sier han og legger til:   – Men det blir feil å sette likhetstegn mellom islam og æreskultur. Det er viktig at vi klarer å skille mellom islam som religion og en uakseptabel praksis som vi finner i mange miljøer. Det er mulig å ha to tanker i hodet samtidig, sier han. 
Frp-topp Magnus Birkelund kritiserer Oslo kommune for å markere ramadan.  Han mener byrådet ikke har engasjert seg nok i kampen mot æreskultur og sosial kontroll.  Byrådsleder Eirik Lae Solberg sier det er viktig å skille mellom islam som religion og negativ æreskultur.